Diari Oficial de la Generalitat Valenciana


Sumari del DOGV 8461, del 10-01-2019 (2018/11110)

RESOLUCIÓ de 22 de novembre de 2018, de la Conselleria d'Agricultura, Medi Ambient, Canvi Climàtic i Desenvolupament Rural, per la qual s'aprova el Pla d'ordenació dels recursos forestals de la demarcació de Sant Mateu.
---------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8461

Data del DOGV
:   10-01-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2018/11171


Data del document
:   22-11-2018

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * Sant Mateu
    * ordenació forestal

RESOLUCIÓ de 22 de novembre de 2018, de la Conselleria d'Agricultura, Medi Ambient, Canvi Climàtic i Desenvolupament Rural, per la qual s'aprova el Pla d'ordenació dels recursos forestals de la demarcació de Sant Mateu. [2018/11193]  
La Llei 43/2003, de 21 de novembre, de la forest, en l'article 31, estableix que les comunitats autònomes podran elaborar plans d'ordenació dels recursos forestals com a instruments de planificació forestal que constitueixen una eina en el marc de l'ordenació del territori, i assenyala, a més, que a proposta de l'òrgan forestal, determinaran el contingut i la documentació dels plans, els elaboraran i els aprovaran.  
  
La Llei 3/1993, de 9 de desembre, de la Generalitat Valenciana, forestal de la Comunitat Valenciana, en l'article 21, estableix que l'Administració, en desenvolupament del Pla d'acció territorial forestal de la Comunitat Valenciana, elaborarà, aprovarà i executarà plans d'ordenació de recursos forestals de demarcació, en substitució dels anteriors plans forestals de demarcació, que concreten i desenvolupen les directrius del Pla d'acció territorial forestal de la Comunitat Valenciana, i que l'aprovació d'aquests correspondrà al conseller o consellera competent en matèria forestal.  
El Decret 98/1995, de 16 de maig, del Govern Valencià, pel qual s'aprova el Reglament de la Llei 3/1993, de 9 de desembre, forestal de la Comunitat Valenciana, en l'article 56, estableix el contingut dels plans d'ordenació dels recursos forestals i es refereix a aquests com a plans forestals de demarcació, i especifica que hauran d'incloure una delimitació d'àrees d'actuació, constituïdes per superfícies forestals de característiques homogènies físiques, biològiques, edàfiques i altres susceptibles de plans o de programes comuns; igualment indica que s'establiran les prevencions precises per a potenciar-ne la conservació i l'aprofitament, així com per a la protecció contra incendis. D'altra banda, indica que els plans forestals de demarcació hauran d'incloure un inventari en què consten les circumstàncies administratives i legals, l'estat natural, l'estat forestal i l'estat socioeconòmic; la planificació, amb l'assignació d'usos, l'ordenació de la vegetació, les inversions, les condicions d'aprofitaments i els terminis d'execució; l'avaluació de les activitats, les mesures que s'han de prendre i el seu finançament; l'anàlisi de l'avaluació de la incidència ecològica, amb l'avaluació global, i l'anàlisi socioeconòmica.  
El Decret 58/2013, de 3 de maig, del Consell, pel qual s'aprova el Pla d'acció territorial forestal de la Comunitat Valenciana, en el capítol I del títol VI, estableix la naturalesa i l'àmbit d'aplicació dels plans d'ordenació dels recursos forestals, els criteris de planificació i gestió pels quals han de regir-se, que l'elaboració correspon a la direcció general competent en matèria forestal i que l'aprovació correspon al titular de la conselleria competent mitjançant una resolució que es publicarà en el Diari Oficial de la Generalitat Valenciana.  
  
Es considera que la conselleria competent en matèria d'espais naturals protegits i biodiversitat, Xarxa Natura 2000, gestió forestal sostenible i vies pecuàries, caça, pesca continental i gestió de parcs naturals és la Conselleria d'Agricultura, Medi Ambient, Canvi Climàtic i Desenvolupament Rural, de conformitat amb el Decret 158/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural, i, per tant, la responsable d'aprovar els plans d'ordenació dels recursos forestals.  
Vist que el Pla d'ordenació dels recursos forestals de la demarcació de Sant Mateu compleix els continguts i la documentació exigida per la legislació ut supra, ha incorporat les determinacions derivades del procediment d'avaluació ambiental estratègica i inclou l'estudi de paisatge establit en la Llei 5/2014, de 25 de juliol, de la Generalitat, d'ordenació del territori, urbanisme i paisatge, de la Comunitat Valenciana, ha realitzat un pla de participació pública, conforme al que es disposa en la Llei 27/2006, de 18 de juliol, per la qual es regulen els drets d'accés a la informació pública i d'accés a la justícia en matèria de medi ambient.  
A proposta del director general de Medi Natural i d'Avaluació Ambiental, de data 15 de novembre de 2018, amb l'informe previ del Servei d'Ordenació i Gestió Forestal, per tot l'exposat anteriorment i fent ús de les facultats que tinc atribuïdes, resolc:  
  
Primer. Aprovació del pla  
L'aprovació del Pla d'ordenació dels recursos forestals de la demarcació (PORF) de Sant Mateu, per un període de vigència indefinit a comptar de la data d'aquesta resolució.  
  
Segon. Naturalesa i vinculació del pla  
1. El Pla d'ordenació de recursos forestals (PORF) de la demarcació de Sant Mateu és l'instrument de planificació sectorial en matèria forestal, l'àmbit d'aplicació del qual són els terrenys forestals de la demarcació de Sant Mateu, amb independència de la titularitat.  
2. Les determinacions previstes en el PORF de la demarcació de Sant Mateu vincularan tant les persones físiques com a les persones jurídiques, siguen públiques o privades.  
  
Tercer. Contingut del pla  
1. El Pla d'ordenació dels recursos forestals de la demarcació de Sant Mateu es compon d'aquesta resolució; d'una memòria amb efectes executius respecte a les matèries regulades per la legislació forestal i de caràcter indicatiu respecte a qualsevol altra actuació, pla o programa sectorial; d'un estudi de paisatge; d'un pla de participació pública, i d'un estudi ambiental i territorial estratègic, cadascun d'ells acompanyats per cartografia explicativa.  
2. La memòria del Pla d'ordenació dels recursos forestals de la demarcació de Sant Mateu desenvolupa els següents continguts: anàlisi territorial, diagnòstic territorial, objectius i zonificació, directrius i propostes d'actuació, programació econòmica i pla de seguiment.  
  
3. La memòria del pla es troba disponible per a consulta pública, juntament amb l'estudi de paisatge, el pla de participació pública i el resultat del procediment d'avaluació ambiental estratègica, en la pàgina web de la Conselleria d'Agricultura, Medi Ambient, Canvi Climàtic i Desenvolupament Rural.  
  
Quart. Àmbit d'aplicació del pla  
L'àmbit d'aplicació del PORF és la demarcació forestal de Sant Mateu, formada pels municipis de Benicarló, Càlig, Canet lo Roig, Castell de Cabres, Cervera del Maestre, Xert, la Jana, Peníscola, la Pobla de Benifassà, Rossell, la Salzadella, San Rafel del Río, Sant Jordi, Sant Mateu, Traiguera i Vinaròs, de la comarca del Baix Maestrat; Castellfort, Cinctorres, Forcall, Herbés, la Mata de Morella, Morella, Olocau del Rey, Palanques, Portell de Morella, Todolella, Vallibona, Villores i Zorita del Maestrazgo, de la comarca dels Ports, i Albocàsser, Ares del Maestrat, Catí, Tírig i Vilafranca, de la comarca de l'Alt Maestrat.  
  
  
Cinqué. Delimitació i ús potencial de les unitats d'actuació  
1. El PORF de Sant Mateu subdivideix la demarcació en set àrees d'actuació, de característiques homogènies, susceptibles d'actuacions comunes denominades «unitats d'actuació».  
2. Cada unitat d'actuació té assignat un ús potencial preferent que en destaca l'aptitud territorial. Per a establir-ne un altre ús diferent, fruit de l'aplicació d'un instrument tècnic de gestió forestal més concret, o de les particularitats territorials, s'haurà de justificar tècnicament.  
  
3. Sobre les unitats d'actuació s'han definit, quan ha sigut procedent, subzones denominades «subunitats ambientals» amb la finalitat d'establir condicionants o directrius a només una part de la unitat ambiental. En total s'han definit nou subunitats ambientals.  
  
Sisé. Relació i coordinació amb altres instruments de planificació i gestió  
1. En el cas d'haver-hi conflicte sobre el territori forestal de la demarcació entre les disposicions del PORF i la dels plans o les normes de gestió d'espais naturals protegits o espais de la Xarxa Natura 2000, aquestes últimes hi seran d'aplicació prevalent.  
2. Els instruments tècnics de gestió forestal que s'aproven en l'àmbit de la demarcació de Sant Mateu hauran d'adequar-se al Pla d'ordenació de recursos forestals de la demarcació de Sant Mateu, i els que ja estiguen aprovats, hauran de revisar-se i adaptar-se en un termini de 12 mesos des de l'aprovació d'aquest PORF.  
3. Si en els terrenys forestals no hi ha instruments tècnics de gestió forestal aprovats, s'hi aplicaran de manera subsidiària les disposicions del PORF que tinguen caràcter operatiu i hi siguen aplicables.  
  
  
Seté. Prevenció d'incendis  
En l'execució de projectes o de programes en el marc de la planificació establida en el Pla d'ordenació dels recursos forestals de la demarcació de Sant Mateu, es prendran les precaucions relatives a evitar incendis forestals, contingudes en la legislació vigent en cada moment, i s'hi incorporaran les accions de prevenció d'incendis establides en el Pla de prevenció d'incendis de la demarcació de Sant Mateu, aprovat per la Resolució de 14 d'abril de 2014, del conseller de Governació i Justícia, així com en els plans locals de prevenció d'incendis forestals (PLPIF) aprovats que afecten l'àmbit d'aplicació del PORF.  
  
  
Huité. Afecció al paisatge  
Els projectes o els programes desenvolupats en l'àmbit territorial de la planificació establida en el Pla d'ordenació dels recursos forestals de la demarcació de Sant Mateu, quan siguen pertinents segons la normativa de paisatge i infraestructura verda, hauran de ser avaluats per l'òrgan substantiu.  
  
Nové. Afecció a espais naturals protegits i espais de la Xarxa Natura 2000  
Les actuacions derivades de l'aplicació del Pla d'ordenació dels recursos forestals de la demarcació de Sant Mateu que afecten zones amb figures de protecció, hauran de respectar les normes que les regeixen, amb la justificació de l'afecció prèviament a l'aprovació. En cas d'afecció a les microreserves vegetals, haurà d'obtindre's prèviament l'informe de l'òrgan substantiu sobre els condicionants i les limitacions que s'hagen d'observar.  
  
Onze. Afecció a altres comunitats autònomes  
Quan es duguen a terme accions que puguen incidir localment en el territori de les comunitats autònomes limítrofes amb l'àmbit del Pla d'ordenació dels recursos forestals de la demarcació de Sant Mateu, es notificarà aquesta circumstància als òrgans ambientals respectius, abans de l'execució, per a determinar si escau emetre un informe o una autorització ambiental o qualsevol altre tipus d'autorització en el marc de la legislació forestal autonòmica, en funció de les característiques de l'actuació i la dimensió, així com els valors naturals que hi ha als terrenys afectats i que se'n puguen veure afectats.  
  
Dotze. Actualització de la cartografia de terreny forestal en l'àmbit del PORF  
1. El Pla d'ordenació dels recursos forestals de la demarcació de Sant Mateu actualitza i modifica la cartografia del sòl forestal i del sòl forestal estratègic del Pla d'acció territorial forestal de la Comunitat Valenciana, excepte en el que es disposa en estudis de major precisió realitzats abans de l'entrada en vigor d'aquest pla, i que han sigut aprovats mitjançant una resolució del director general amb competències en matèria forestal.  
2. Aquesta cartografia té caràcter informatiu no vinculant, i és susceptible de modificació segons el procediment establit en el Decret 58/2013, de 3 de maig, del Consell, pel qual s'aprova el Pla d'acció territorial forestal de la Comunitat Valenciana.  
  
Tretze. Delimitació de la cartografia de la infraestructura verda en l'àmbit del PORF  
Es delimita la cartografia de la Infraestructura Verda en l'àmbit del PORF, de conformitat amb els articles 4 i 5 de la Llei 5/2014, de 25 de juliol, de la Generalitat, d'ordenació del territori, urbanisme i paisatge, de la Comunitat Valenciana.  
  
Catorze. Revisió i modificació del pla  
1. El PORF de la demarcació de Sant Mateu es revisarà, amb caràcter general, cada 15 anys, i es podrà modificar quan concórreguen circumstàncies que alteren substancialment les condicions físiques o jurídiques d'acord amb les quals es va aprovar, o quan les circumstàncies així ho aconsellen.  
2. El PORF de la demarcació de Sant Mateu es revisarà o es modificarà amb el mateix procediment que l'utilitzat per a l'aprovació corresponent.  
  
Quinze. Valoració econòmica i temporització de les actuacions del pla  
1. La programació d'actuacions del PORF té repercussió econòmica en el pressupost de la Generalitat, amb una distribució equilibrada en el temps.  
2. La implementació i el desenvolupament posterior d'aquesta resolució no podran suposar un increment de la despesa en el pressupost consolidat de la Generalitat.  
  
Setze. Pla de seguiment  
1. Per a l'avaluació del desenvolupament del PORF s'emprarà un mecanisme de seguiment i control denominat «pla de seguiment».  
2. El pla de seguiment es compon del sistema d'indicadors, l'informe de seguiment, la memòria anual de gestió i la revisió del PORF.  
  
3. El sistema d'indicadors és un conjunt d'indicadors previstos en el PORF que mesuren objectivament el grau de desenvolupament i el compliment dels objectius del PORF. El valor de referència per a comparar l'evolució dels diferents indicadors serà el que assenyala la memòria del PORF, i, si no està reflectit en aquesta memòria, el primer dels mesuraments realitzat sobre l'indicador una vegada aprovat el PORF.  
  
4. La memòria anual de gestió és un document amb caràcter anual que conté el desenvolupament i l'estat d'execució de les mesures i les actuacions previstes en el PORF durant la seua vigència. La redactarà un tècnic o una tècnica dels serveis territorials de l'Administració forestal i s'aprovarà durant el primer trimestre de l'any següent per mitjà d'una resolució del director o la directora territorial. La memòria tindrà caràcter públic i estarà disponible en la pàgina web de la conselleria amb competència en matèria forestal. El contingut de la memòria anual de gestió inclourà, almenys:  
a) Actuacions dutes a terme durant l'anualitat amb indicació del compliment de l'objectiu del PORF el qual s'ha d'executar.   
b) Recursos assignats al desenvolupament del PORF, tant materials com econòmics.  
c) Síntesi dels indicadors de seguiment anuals que siguen pertinents.  
d) Actuacions previstes per a l'any entrant.  
5. L'informe de seguiment és un informe de revisió quinquennal que compara la planificació prevista amb l'executada realment, amb la finalitat de tractar de reajustar possibles desajustaments. Es redactarà per un tècnic o una tècnica dels serveis territorials de l'Administració forestal i s'aprovarà durant el primer trimestre de l'any següent per mitjà d'una resolució del director o la directora territorial. El contingut de l'informe de seguiment inclourà, almenys:  
a) Actuacions dutes a terme durant el període quinquennal, amb indicació de l'objectiu del PORF, segons el qual s'executen.  
b) Recursos assignats al desenvolupament del PORF, tant materials com econòmics.  
c) Síntesi dels indicadors de seguiment que siguen pertinents.  
d) Grau de compliment del PORF.  
e) Propostes de modificació de la planificació per a la revisió quinquennal.  
6. L'informe de revisió té caràcter final i es realitzarà una vegada haja acabat el període de vigència de 15 anys del PORF. El redactarà un tècnic o una tècnica dels serveis territorials de l'Administració forestal i s'aprovarà durant el primer trimestre de l'any següent per mitjà d'una resolució del director o la directora general. El contingut de l'informe de revisió serà vinculant per a la renovació de la vigència del pla per altres 15 anys.  
7. L'òrgan responsable del seguiment i de l'avaluació del desenvolupament del PORF serà la Mesa Forestal de la Comunitat Valenciana.  
  
Dèsset. Entrada en vigor  
Aquesta resolució entrarà en vigor el dia de la publicació en el Diari Oficial de la Generalitat Valenciana.  
  
Díhuit. Règim de recursos  
Contra aquesta resolució, que posa fi a la via administrativa, s'hi podrà interposar un recurs potestatiu de reposició davant de la consellera d'Agricultura, Medi Ambient, Canvi Climàtic i Desenvolupament Rural en el termini d'un mes a comptar des de l'endemà de la recepció d'aquesta notificació, d'acord amb el que es disposa en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, o bé, directament, un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos comptats de l'endemà de la notificació o publicació d'aquesta, de conformitat amb el que es preveu en els articles 46 i següents de la Llei 29/1998, de 13 de juliol, reguladora de la jurisdicció contenciosa administrativa. Tot això, sense perjudici que els interessats puguen exercir qualsevol altre recurs que estimen oportú.  
  
  
València, 22 de novembre de 2018.- La consellera d'Agricultura, Medi Ambient, Canvi Climàtic i Desenvolupament Rural: Elena Cebrián Calvo.